SKRIFTLIG FORESPØRGSEL E-0278/02

af Luckas Vander Taelen (Verts/ALE) til Kommissionen

(8. februar 2002)

Om: Angreb på journalisters ytringsfrihed i Malta

Nylige begivenheder i Malta er et ganske bekymrende tegn for journalisters ytringsfrihed i dette land. En tv-sportsjournalist blev suspenderet af det offentlige tv-selskab i Malta og taget af programmerne i en uge, fordi han havde produceret et program, hvori muligheden for korruption i maltesisk fodbold undersøgtes.

Endnu værre er imidlertid holdningen hos ledelsen af det maltesiske arbejderparti (Malta Labour Party), som efter en ondsindet kampagne mod selskabet Where's Everybody, der producerer tre af de mest populære programmer på nationalt tv, deriblandt et program om, hvordan EU-institutionerne fungerer, nu har besluttet at boykotte alle Where's Everybody-programmer og selskabets fremtrædende personligheder.

Eftersom det maltesiske arbejderparti repræsenterer 46 % af Maltas vælgerskare og er alternativet til det maltesiske regeringsparti, er en sådan boykot et sandt angreb på de grundlæggende normer for demokrati og ytringsfrihed.

Det maltesiske arbejderpartis boykot er, ud over at være et udtryk for alvorlig mangel på respekt for folks intelligens, reelt et udtryk for, at uafhængige journalister nu trues af det maltesiske arbejderparti for ikke at følge dets partilinje.

Det er meget uheldigt, at ledelsen af det maltesiske arbejderparti, potentielt det alternative regeringsparti i Malta, synes at ønske Malta tilbage til firserne, hvor politisk had hørte til dagens orden.

Vil Kommissionen på denne baggrund rejse dette spørgsmål i sine forhandlinger med Maltas regering? Hvilke spørgsmål vil Kommissionen under forhandlingerne tage op med de maltesiske myndigheder for at sikre maltesiske journalisters ytringsfrihed og frihed til selv at foretage undersøgelser uden nogen form for trussel fra det etablerede samfundssystem eller eventuelle fremtidige ministerpræsidenter?

Svar afgivet på Kommissionens vegne af Günter Verheugen

(1. marts 2002)

Såvel på Malta som i alle andre ansøgerlande overvåger Kommissionen ytringsfriheden, som den anser for at være et af de vigtigste politiske kriterier for medlemskab. I den periodiske rapport om Maltas fremskridt mod tiltrædelse(1) nævnes det, at ytringsfriheden er sikret i den maltesiske forfatning og fungerer i praksis.

Når det drejer sig om tv- og radiojournalisters ytringsfrihed har Malta en uafhængig radiospredningsmyndighed, hvis medlemmer udvælges af republikkens præsident i forståelse med premierministeren og efter høring af oppositionens leder. Radio- og tv-loven af 1991, der blev ændret i 2000, fastsætter radiospredningsmyndighedens beføjelser, forpligtelser og finansielle ressourcer.

I henhold til den maltesiske forfatning og lovgivning er radiospredningsmyndigheden især ansvarlig for:

- sikring af den nødvendige upartiskhed i politiske anliggender eller i forbindelse med uoverensstemmelse på arbejdsmarkedet eller gældende offentlig orden

- god fordeling af sendeudstyr og -tid mellem personer fra forskellige politiske partier

- udvælgelse og udnævnelse af licenshavere og leverandører, som skal drive radio (på nationalt og lokalt plan) og fjernsyn på Malta

- overvågning af stationernes præstation i forhold til forfatningsmæssige bestemmelser, lovbestemmelser og relevante sendelicenser og -kontrakter

- overvågning i overensstemmelse med den maltesiske forfatning og lovgivning samt pålægning af sanktioner.

I betragtning af den maltesiske radiospredningsmyndigheds status, forpligtelser og uafhængighed er Kommissionen af den opfattelse, at myndigheden er kompetent til foretage undersøgelser og træffe de nødvendige forholdsregler i tilfælde, hvor journalisters ytringsfrihed begrænses. Kommissionen vil fortsat kontrollere, at den maltesiske radiospredningsmyndighed udfører sine opgaver i overensstemmelse med den maltesiske forfatning og lovgivning.

Maltas Arbejderpartis beslutning om at boykotte tv-programmet Where's Everybody er et internt maltesisk spørgsmål, som bør ses på baggrund af de to store partiers uenighed, når det drejer sig om optagelse i Den Europæiske Union. Ligeledes har Kommissionen i denne forbindelse noteret med interesse, at Maltas Arbejderparti har indvilget i at udvælge sin egen leder som sin repræsentant i EU-konventet om Europas fremtid.

Kommissionen er stadig af den overbevisning, at Malta har stabile institutioner, som garanterer demokrati og retsstat. Den vil fortsat nøje følge udviklingen på dette område i før-tiltrædelsesperioden og om nødvendigt foretage foranstaltninger for at sikre, at ytringsfriheden fortsat respekteres på Malta.

(1) KOM(2001) 700 endelig udg.